Author: lubica.pitlova

Správa zo zahraničnej pracovnej cesty
1.  Účastník ZPC:
Ing. Ľubica Pitlová, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy, techniky a športu Slovenskej republiky
Znalosť jazykov: anglický/veľmi pokročilý, nemecký/veľmi pokročilý 
2.  Zahraničná pracovná cesta:
štát/mesto: Švajčiarsko/Bern
Dátum: 21. – 22.10. 2010
Účel cesty: účasť na 6. zasadnutí Správnej rady pilotnej iniciatívy Spoločnej tvorby výskumných programov EÚ (Joint Programming in Research)  „Boj proti neurodegeneračným ochoreniam s dôrazom na Alzheimerovu chorobu“. 
3.  Rámcový program pobytu:
21.10.2010 cesta Bratislava – Schwechat, let Viedeň – Zürich, cesta vlakom Zürich - Bern  
22.10.2010 účasť na zasadnutí cesta Bern – Zürich- Viedeň - Bratislava    
4.  Stručný priebeh zasadnutia:
Úvod do problematiky 
„Boj proti neurodegeneračným ochoreniam s dôrazom na Alzheimerovu chorobu“ je pilotnou iniciatívou novej formy spolupráce členských štátov EÚ pod názvom Joint Programming in Research – Spoločná tvorba výskumných programov, ktorá si kladie za cieľ zosúladiť výskumné programy v určitých oblastiach a využívať tak efektívnejšie verejné zdroje na riešenie niektorých celospoločenských problémov.
Pilotná iniciatíva vychádza zo záverov Rady EÚ pre konkurencieschopnosť z decembra 2008 a z decembra 2009. Slovenská republika sa do tejto iniciatívy zapojila rozhodnutím ministra školstva SR z 20. apríla 2009, pričom na podporu účasti boli vytvorené rozpočtové zdroje, ktoré však neboli čerpané. Do správnej Rady  iniciatívy Joint Programming of Neurodegeneratvive Diseases (ďalej len „JPND“) bol  nominovaný riaditeľ Neuroimunologického ústavu SAV prof. MVDr. Michal Novák DrSc. a zástupca MŠSR Ľubica Pitlová. Programovú iniciatívu (partnerstvo) tvorí momentálne 23 krajín, ktoré za účelom jej riadenia vytvorili okrem Správnej rady (Management Board – ďalej len „MB“) taktiež Výkonnú radu (Executive Board – ďalej len „EB“), Riadiaci výbor (Steering Committee – ďalej len „SC“) a Poradný výbor vedcov ( Scientific Advisory Board – ďalej len „SAB“) pozostávajúci z 15 celosvetovo uznávaných vedcov. Zúčastnené krajiny úspešne podali spoločný návrh projektu 7. rámcového programu EÚ pod názvom JUMPAHEAD určeného na podporu  administrácie a implementácie  tejto iniciatívy. Účastníkom projektu je tiež Neuroimunologický ústav SAV.              
Program zasadnutia 
1.	Schválenie programu 
2.	Schválenie záznamu z 5. Zasadnutia Správnej rady
3.	Rozhodnutie o „naliehavom“ návrhu strategického výskumného programu podľa Poradného  výboru vedcov  
4.	Ďalšie kroky k implementácii projektu JUMPAHEAD 
5.	Dohoda o termíne ďalších zasadnutí

K bodu 3. Rozhodnutie o „naliehavom“ návrhu strategického výskumného programu podľa Poradného  výboru vedcov (Scientific Advisory Board – ďalej len „SAB“) 
Poradný výbor vedcov na svojom zasadnutí navrhol tieto 4 témy pre strategický výskumný program:  
-	Sekvencovanie  prípadov neurodegeneračných ochorení do kohort.
-	Harmonizácia determinantov CSF biomarkerov pre neurodegeneráciu v celej Európe
-	Multidoménna starostlivosť o pacientov s narušenou poznávacou schopnosťou  
-	Nové možnosti  vývoja  liekov na Alzheimerovu chorobu

Predseda Poradného výboru vedcov  Thomas Gasser zdôraznil, že urgentnosť všetkých 4 navrhnutých priorít nie je rovnaká a záleží na členoch MB v akom časovom horizonte navrhnú jednotlivé výzvy. Podľa názoru väčšiny členov SAB sa  však ako najnaliehavejšia javí téma „Harmonizácia determinantov CSF biomarkerov pre neurodegeneráciu v celej Európe“. Všetci členovia MB sa priklonili k tomuto názoru, avšak nejednotnosť panovala v tom, či sa na zasadnutí príjme len rozhodnutie o preferencii tejto témy, alebo sa schváli otvorenie programu s danou tematikou. Väčšina reprezentantov prehlásila, že momentálne nie sú splnomocnení k rozhodnutiu o účasti v konkrétnom programe. MB teda schválila tému „Harmonizácia determinantov CSF biomarkerov pre neurodegeneráciu v celej Európe“ ako prvú tému spoločnej tvorby výskumných programov. Podľa návrhu nemeckej zástupkyne by sa výzvy na riešenie tejto problematiky mali uverejniť v roku 2011, pričom  ich financovanie by sa malo uskutočniť v roku 2012.    
K bodu 4 Ďalšie kroky k implementácii projektu JUMPAHEAD 
Britský delegát, ktorý je zároveň členom EB navrhol ďalšie kroky k implementácii projektu.  V prvom kvartáli budúceho roku  budú usporiadané 3 workshopy (základný výskum, klinický výskum a starostlivosť o pacientov), ktorých by sa  mali zúčastniť renomovaní odborníci z celého sveta. Prezentoval tiež zoznam navrhovaných účastníkov a vyzval členov MB, aby svojimi návrhmi do 8.11. doplnili tento zoznam. Zároveň vyzval členov MB, aby poskytli informácie o organizáciách (agentúrach, nadáciách) zo svojej krajiny ktoré financujú výskum v oblasti neurodegenerácie. 
K bodu 5 Dohoda o termíne ďalších zasadnutí
Termín ďalšieho zasadnutia MB  bol určený na 27.-28. januára 2011 

5.  Odporúčané závery:  
Z hľadiska ďalšej účasti SR v iniciatíve členských štátov EÚ „Boj proti neurodegeneračným ochoreniam s dôrazom na Alzheimerovu chorobu“ je potrebné urýchlene doriešiť možnosti a formu financovania aktivít spojených s touto účasťou. Pre SR je veľmi dôležité zapojiť sa do pripravovaného výskumného  projektu harmonizácie determinantov CSF biomarkerov v Európe, pričom navrhujeme zvážiť aj možnosť zapojenia Ministerstva zdravotníctva SR.      
6.   Prehľad prinesenej dokumentácie a miesto jej uloženia
     Príspevky, ktoré odzneli na zasadnutí sú dostupné v Sekcii vedy a techniky MŠVVŠ SR. 

7.   Osobitne vyhodnotený očakávaný prínos ZPC
Na zasadnutí Správnej rady  pilotnej iniciatívy Spoločnej tvorby výskumných programov EÚ (Joint Programming in Research) „Boj proti neurodegeneračným ochoreniam s dôrazom na Alzheimerovu chorobu“ bola za účasti zástupcov SR schválená prvá strategická výskumná téma  „Harmonizácia determinantov CSF biomarkerov pre neurodegeneráciu v celej Európe“. Pre slovenský výskum Alzheimerovej choroby bude v najbližších rokoch zrejme kľúčovou otázkou možnosť zapojenia sa do tohto európskeho projektu. Bol taktiež dosiahnutý pokrok v dohode o spôsobe implementácie projektu.     
8.    Spôsob zverejnenia výsledkov ZPC, prenos získaných informácií
Správa bola predložená riaditeľke Odboru štátnej a európskej politiky vo vede a technike, generálnemu riaditeľovi Sekcie vedy a techniky a zodpovedným pracovníkom Sekcie medzinárodnej spolupráce MŠVVŠ SR. Bude zverejnená na internetovej stránke MŠVVŠ SR. 
Súhlasím so zverejnením správy na internete

Správu vypracoval: Ing. Ľubica Pitlová OŠEPVaT
Dátum: 4.11.2010
Správu schválil: RNDr. Marta Cimbáková, RO ŠEPVaT
                            prof. Ing. Mikuláš Šupín,CSc., GR SVaT